**Lebăda neagră**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sub podul de cobalt apare-o vidră,

Pe malul de bazalt aşteaptă-o hidră;

Se uită ochi în ochi apoi, fatal,

Le-nghite noaptea rece de metal.

Pe vârful unui munte impozant

Se-aşază un cocor de diamant,

Cu aripi translucide, de oglindă,

Şi ciocul gata-gata să mă prindă.

Sub fagul care doar ce-a desfrunzit

M-adun lângă o frunză de granit,

Din palmă ciuguleşte câte-un graur,

Cu pene rubinii şi cioc de aur.

Prin iarbă, de sub lemn şi rumeguş,

Se-agită câte-un cărăbuş de pluş,

Iar luna se aprinde-n colţ de cer

Şi cerul îşi desprinde-o stea de fier.

Privesc la melci sticloşi şi fără case,

La fluturii de noapte de mătase;

Spre-un cerb cu stea în frunte mă îndemn,

Prin vântul, înteţindu-se, de lemn.

Apoi mă uit subit în calendare,

Ştiind că din vapoarele de sare

Iubirea mea nu poate fi iubire,

Decât pe valuri tulburi de safire.

Tristeţea mi-o cobor până pe gene,

Iar trupul sidefiu mă creşte-n pene

Şi-n noaptea ca de smoală, tuciurie,

Mă pierd pe drumuri albe de hârtie.

20 septembrie 2016, Constanţa